เรื่องร้องเรียน: สวัสดีค่ะ ตอนนี้การฟื้นฟูลำรางสาธารณะแถว รร. นานาชาติเซนต์แอนดรูว์สยังไม่คืบหน้าเท่าไหร่เลยค่ะ พอประกาศว่าเขตวัฒนาจะรื้อเอง ปรากฎว่าเจ้าหน้าที่นานๆจะเข้ามาทำงานที ปล่อยให้ รร.ยึดครองที่ต่อไปอยู่ฝ่ายเดียว ขนาดสนามฟุตบอลที่สร้างบนลำรางสาธารณะและควรจะรื้อง่ายที่สุดตอนนี้ก็ยังไม่ได้เริ่มรื้อเลย ช่วยเร่งเข้ามาทำงานให้เสร็จไวๆด้วยนะคะ คนแถวนี้เขาเดือดร้อนทั้งเรื่องน้ำท่วมทั้งเรื่องโดนแย่งพื้นที่ส่วนรวมไปและโดนเอาเปรียบมาเยอะแล้วนะคะ
การดำเนินการของเจ้าหน้าที่: งานรักษาที่สาธารณะได้ตรวจสอบแล้วพร้อมมีคำสั่งให้โรงเรียนนานาชาติ รื้อถอนแล้วและโรงเรียนนานาชาติฯได้รื้อถอนแล้วและโรงเรียนนานาชาติได้รื้อถอนสิ่งปลูกสร้างบางส่วนแล้ว ทั้งนี้สำนักงานเขตวัฒนา ได้มีประกาศกำหนดวันเข้าดำเนินการรื้อถอนในส่วนที่เหลือแล้ว และเข้าดำเนินการการรื้อสิ่งปลูกสร้างบางส่วนแล้วแต่ยังไม่แล้วเสร็จซึ่งปัจจุบันโรงเรียนนานาชาติ อยู่ในช่วงปิดภาคเรียนและลำรางดังกล่าวตั้งอยู่ในบริเวณตรงกลางของพื้นที่โรงเรียนจึงมีความจำเป็นต้องคำนึงถึงความปลอดภัยของเด็กนักเรียน จึงมีความจำเป็นต้องเข้าดำเนินการในวันเสาร์-อาทิตย์ และวันหยุดนักขัตฤกษ์  และเนื่องจากเจ้าหน้าที่มีจำนวนจำกัด  ต้องบริการประชาชนด้านอื่น เช่นการลอกท่อระบายน้ำการซ่อมแซมถนนและมีงานเร่งด่วนที่ต้องแก้ไข นั้น จึงมิอาจกำหนดวันที่แจ้งแล้วเสร็จได้ ทั้งนี้จะรีบดำเนินการให้แล้วเสร็จเพื่อแก้ไขปัญหาบริเวณดังกล่าว ให้เรียบร้อยต่อไป
ความเห็นของผู้แจ้ง: ที่ร้องเรียนไปคือให้ดำเนินการรื้อสิ่งปลูกสร้าง คืนพื้นที่ให้ชุมชนและฟื้นฟูลำรางให้เสร็จ ตอนนี้ยังไม่เสร็จซักอย่างแล้วจะบอกว่าดำเนินการเสร็จสิ้นไม่ได้ค่ะ ส่วนการอ้างว่ามีคนไม่พอ  ก็ต้องถามกลับว่ามีเวลาวางแผนการฟื้นฟูให้รัดกุมตั้งหลายเดือนมาก แถมเข้ามาฟื้นฟูมาสองเดือนแล้วจะมาอ้างว่ามีคนไม่พอได้หรอ  เคยเห็นส่งคนมาทำงานก็มาเกือบสิบคน แต่มาทีไรก็ทำแค่จุดเล็กๆ แล้วก็เห็นคนส่วนใหญ่พักผ่อนไม่ค่อยได้ทำงานอะไร ส่วนที่เข้ามารื้อและฟื้นฟูง่ายที่สุดเช่นสนามฟุตบอลกับกำแพงปิดกั้นให้คนในชุมชนใช้ที่สาธารณะได้ก็ไม่ยอมรีบมาทำ ที่ผ่านมามีเวลาเตรียมตัวและเข้ามาทำงานเหลือเฟือแล้วค่ะรีบเข้ามาทำงานให้เสร็จด้วยค่ะ
พื้นที่: แขวงพระโขนงเหนือ เขตวัฒนา กรุงเทพมหานคร